МОТИВИ КЪМ ПРОЕКТ ЗА ИЗМЕНЕНИЕ НА НАРЕДБАTA ЗА РЕДА И УСЛОВИЯТА ЗА ПОЛЗВАНЕ НА СПОРТНИ ОБЕКТИ И СЪОРЪЖЕНИЯ, СОБСТВЕНОСТ НА ОБЩИНА БУРГАС, ПРЕДОСТАВЕНИ ЗА УПРАВЛЕНИЕ НА ОП „СПОРТНИ ИМОТИ“

Причини, които налагат приемането на предложения Проект.
Наредбата за реда и условията за ползване на спортни обекти и съоръжения, собственост на община Бургас, предоставени за управление на ОП “Спортни имоти“ се нуждае от корекция, тъй като при приемането й на 23 февруари 2016 г., в нея е заложен текст, основаващ се на Наредбата за финансово подпомагане на бургаски спортни клубове, която впоследствие е изменена, а упоменатият текст отменен.
Става дума за определянето на комисия, която:
- разглежда подадените заявления от бургаски спортни клубове, за ползване на обекти и съоръжения, общинска собственост; 
- извършва при необходимост класиране на клубовете, за изготвяне на график за ползване на спортната база;
- произнася се с решение за или против прекратяване на договори с клубовете, при нарушаване на правилника за ползване на спортната база.
           В старата Наредба за финансово подпомагане на бургаски спортни клубове е съществувал чл. 10, според който се назначава комисия, която да разпределя сумата за финансовото подпомагане на спортните клубове, за съответната година. Същата комисия е била натоварена и с гореописаните задачи по Наредбата за реда и условията за ползване на спортни обекти и съоръжения, собственост на община Бургас, предоставени за управление на ОП “Спортни имоти“.
На заседанието, проведено на 26.02.2019 г., отразено в Протокол №54, с решение по т.1 от дневния ред, Общински съвет – Бургас е приел нова Наредба за финансово подпомагане на спортни клубове от община Бургас, чийто чл. 10 вече има съвсем друг смисъл и съдържание. Назначаване на комисия е залегнало в чл. 28 ал.1 от същата наредба, но тази комисия се назначава с една определена задача („подбор на спортните клубове, допустими за финансиране“) и с определен срок на действие (1 месец от назначаването). Това означава, че тя не може да изпълнява задачите, предвидени в Наредбата за реда и условията за ползване на спортни обекти и съоръжения, собственост на община Бургас, предоставени за управление на ОП “Спортни имоти“.
Ето защо, считам за по-прецизно определянето на състава на комисията по чл.10 ал. 4 от Наредбата за реда и условията за ползване на спортни обекти и съоръжения, собственост на община Бургас, предоставени за управление на ОП “Спортни имоти“,.да се извършва по реда, описан в предложения проект.

Цели, които се поставят с предложения Проект и очаквани резултати. 
Целта, която се поставя с предлаганите промени, е уреждане в настоящата наредба на реда за: разглеждане на подадените заявления от бургаски спортни клубове за ползване на обекти и съоръжения, общинска собственост; класиране на клубовете за изготвяне на график за ползване на спортната база; вземане на решения за или против прекратяване на договори с клубовете, при нарушаване на правилника за ползване на спортната база 
[bookmark: _GoBack]От прилагането на изменението на Наредбата за реда и условията за ползване на спортни обекти и съоръжения, собственост на община Бургас, предоставени за управление на ОП “Спортни имоти“ се очаква да се подобри взаимодействието между ОП “Спортни имоти“ и спортните клубове, ползващи общински обекти и съоръжения.


Финансови и други средства, необходими за прилагане на новата уредба.
За прилагане на новата уредба не са необходими финансови средства.
 
Анализ за съответствие с правото на Европейския съюз.
Настоящите изменения на Наредбата за реда и условията за ползване на спортни обекти и съоръжения, собственост на община Бургас, предоставени за управление на ОП “Спортни имоти“ са в пълно съответствие с европейското  законодателство, спазвайки в пълнота разпоредбите и целите на националното и местно законодателство.

